**ELŐTERJESZTÉS**

**Szombathely Megyei Jogú Város Közgyűlésének**

**2016. április 20-i ülésére**

**Javaslat az Integrált Területi Program módosítására**

Szombathely Megyei Jogú Város Közgyűlése a 298/2015. (VIII.31.) Kgy. sz. határozatban hagyta jóvá Szombathely Megyei Jogú Város Integrált Területi Programját (ITP). Az ITP-t a 2014–2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI.5.) Korm. rendeletben foglaltak alapján szükséges elkészíteni, a 1702/2014. (XII.3.) Korm. határozatban Szombathely számára allokált 14,53 milliárd forint keretösszeggel. Az ITP-ben foglalt fejlesztési elképzelések a Terület- és Településfejlesztési Operatív Program (TOP) keretében megjelenő pályázati felhívásokra beadott pályázatok révén valósíthatóak meg. Az ITP rögzíti egyúttal azokat az indikátor célértékeket, amelyek a 1562/2015. (VIII. 12.) Korm. határozat alapján Szombathelynek teljesítenie kell.

A Nemzetgazdasági Minisztérium időközben arról tájékoztatott, hogy az ITP-re vonatkozó központi iránymutatások megváltoztak, amelynek alapján az ITP módosítása szükséges. A módosítási szándékot 2016. április 30-áig szükséges bejelenteni minisztérium részére, amelyet egy több fordulós egyeztetési-jóváhagyási folyamat követ önkormányzatunk és a minisztérium között.

Az ezidáig megjelent TOP pályázati felhívások, az előkészítés alatt álló projektjavaslatok tartalma, valamint a minisztériumi elvárások alapján az ITP tartalmában a következő főbb módosításokat szükséges megtenni:

**Fejlesztési elképzelések aktualizálása**

* Szombathely Megyei Jogú Város hosszú évekre visszanyúló célkitűzése a város egészét és a várostérséget kiszolgáló vásárcsarnok megújítása, amint ez az ITP-ben is nevesített fejlesztési elképzelésként szerepel ***„A szombathelyi vásárcsarnok fejlesztése a helyi termékek piacra jutása érdekében”***. Az előzetes vizsgálatok azonban rámutattak, hogy az épület a vártnál leromlottabb műszaki állapotban van, ezért a fejlesztés komplex és a lehető legszélesebb igényt kielégítő módon való megvalósítása az ITP-ben rögzítettnél magasabb forrást igényel. Javaslom, hogy az összeg kerüljön megemelésre a *„Szombathely térségi jelentőségű turisztikai vonzerejének fejlesztése”* és az „*Inkubátorház fejlesztése”* elképzelések keretösszegével, így a vásárcsarnok fejlesztésének keretösszege 1,225 milliárd forintról 2,301 milliárd forintra módosul.
* Az ITP-ben rögzített *„Városrehabilitációs mintaprojekt”* és *„Zöldfelületi rendszer fejlesztése”* fejlesztési elemek keretében szándékunk a Sportliget komplex megújítása. Javaslom ezért, hogy a két fejlesztési elem keretösszege kerüljön összevonásra egy önálló **„Zöld város kialakítása”** című fejlesztési elképzelésként, amelynek összevont keretösszege 1,155 milliárd forint. Az *„Integrált kutató- és konferenciaközpont kialakítása”* projekt címe a pályázati felhívással összhangban ***„Barnamezős rehabilitáció”*** címre módosul.
* Szombathely Megyei Jogú Város Közgyűlése a 42/2016.(II.25.) Kgy. sz. határozatban döntött a TOP 6.4 „Fenntartható városi közlekedésfejlesztés” intézkedés keretében benyújtandó projekt műszaki tartalmáról, egyúttal arról, hogy az ITP-ben szereplő 5 közlekedésfejlesztési projekt helyébe az elfogadott projekt lép. A projekt *címe* ***„Szombathely Megyei Jogú Város kerékpárosbarát fejlesztése”***, a fejlesztési elképzelés keretösszeg az összevonás következtében 1,015 milliárd forint.
* Az „Önkormányzatok energiahatékonyságának és a megújuló energiafelhasználás arányának növelése” fejezeten belül törlésre javaslom a *„Közel nulla energiaigényű referenciaintézmény kialakítása”* elemet, tekintettel arra, hogy a fejlesztési elképzelés az Aréna Óvoda megújítását célozta meg, amely fejlesztés a 41/2016.(II.25.) Kgy. sz. határozat alapján a TOP 6.2.1 „Családbarát, munkába állást segítő intézmények, közszolgáltatások fejlesztése” című felhívásra benyújtott pályázat keretében megtörténik. Törölni javaslom továbbá az *„Intelligens Város Program”* sort abból kifolyólag, hogy a fejlesztési elképzelés finanszírozására a megjelent TOP pályázati felhívások nem biztosítanak lehetőséget. A törölt sorok keretösszegeit a ***„Zöld távhőrendszer fejlesztése”***sorra javaslom átcsoportosítani, amelynek keretösszege az átcsoportosítás következtében 282 millió forintról 900 millió forintra változik.

A fejlesztési elképzelések aktualizált listája az előterjesztés 1. számú mellékletét képezi.

**Forrás-felhasználási módok és ütemezés**

A 2014–2020 közötti programozási időszak uniós forrásainak teljes körű felhasználása érdekében szükséges intézkedésekről szóló 1018/2016. (I. 22.) Korm. határozatra való hivatkozással a Nemzetgazdasági Minisztérium iránymutatása alapján az ITP-ben rögzített egyes fejlesztési tématerületek keretösszegei egy összegben felhasználhatóak. Ennek jegyében a továbbiakban nem szükséges az egyes TOP intézkedés-keretösszegek 6%-ából kötelezően tartalékot képezni, ezért javaslom az ITP-ben előzőleg elkülönített tartalékkal az egyes fejlesztési elképzelések keretösszegét megnövelni, egyúttal a keretösszegek ütemezését minden fejlesztés esetében 2016-ra előrehozni. Ezzel lehetővé válik, hogy a korábbi szabályozás szerint csak 2018 után megnyíló források már jelen pályázati szakaszban elérhetővé váljanak az egyes városi fejlesztések megvalósítása érdekében. Mindez segíti városunkat abban, hogy a megvalósuló fejlesztések által teljesíteni tudja a 2018-ig előírt indikátor célértékeket, elkerülve a nem teljesítésből fakadóan kilátásba helyezett esetleges forrásvesztést.

A tartalék átcsoportosítását a 2. számú melléklet, a forrásfelhasználás módosítását a 3. számú melléklet tartalmazza.

A mellékletek minisztériumi jóváhagyását követően az egyes résztáblázatok beemelésre kerülnek az ITP dokumentumba, amelyet végleges formában és egységes szerkezetben a Tisztelt Közgyűlés elé terjesztek.

Az előterjesztés mellékletei elektronikusan kerülnek kiküldésre. Elérési útvonala: <http://www.szombathely.hu/kozgyules/e-kozgyules/>

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2016. április „ ”**

 **/: Dr. Puskás Tivadar :/**

**Határozati javaslat**

**……../2016. (IV. 20.) Kgy. sz. határozat**

Szombathely Megyei Jogú Város Közgyűlése a „Javaslat az Integrált Területi Program módosítására” című előterjesztést megtárgyalta, és a következő döntéseket hozta:

1. A Közgyűlés a melléklet szerint jóváhagyja Szombathely Megyei Jogú Város Integrált Területi Programja módosításának javaslatát, egyúttal felkéri a polgármestert, hogy a mellékletek szerint módosított ITP-t készítse el, és a nemzetgazdasági miniszternek nyújtsa be.
2. A Közgyűlés felkéri a polgármestert, hogy az Integrált Területi Program mellékelt tartalom szerinti módosítása érdekében szükséges intézkedéseket tegye meg, és az ITP módosításának végleges változatát terjessze a Közgyűlés elé.

**Felelős:**  Dr. Puskás Tivadar polgármester

 Illés Károly alpolgármester

 Dr. Károlyi Ákos jegyző

 (A végrehajtásért felelős:

Szakály Szabolcs, Városfejlesztési Kabinet vezetője)

**Határidő:** 1. pont esetében: 2016.04.30.

2. pont esetében: Minisztériumi ütemezés szerint